
	Βάσια Βανέζη:

Η ανθρώπινη κατάσταση

Μια έκθεση-κατάθεση ψυχής
στο Σπίτι της Κύπρου

Σε μια κατάμεστη αίθουσα με ανθρώπους από τον καλλιτεχνικό κόσμο και τον κόσμο της διανόησης πραγματοποιήθηκαν τα εγκαίνια της έκθεσης της Βάσιας Βανέζη στο Σπίτι της Κύπρου.


Η Βάσια Βανέζη επιχειρεί να προσεγγίσει εικαστικά το ζήτημα της ανθρώπινης κατάστασης, όπως αυτό διαμορφώνεται στην Ελλάδα της  οικονομικής κρίσης που έφερε στην επιφάνεια κοινωνικές παθογένειες στην Ευρώπη.

Η επιμελήτρια της έκθεσης Άννα Μυκονιάτη αναφέρει: «Το μοτίβο του σπιτιού και οι αναφορές σ’ αυτό εμφανίζονται ξανά και ξανά.  Σπιτάκια από χαρτόνι, το πατρικό που χάθηκε στην εισβολή, μια φωλιά, μια κουβέρτα του Ερυθρού Σταυρού, ένα αυτοσχέδιο κατάλυμα στο πάρκο: το σπίτι ως πραγματικότητα και ως μεταφορά, το ιδιωτικό, το σταθερό, το απαραβίαστο, η ανθρώπινη ανάγκη του ανήκειν, αλλά και η μεταφυσική αναζήτηση της εστίας του κέντρου…. Αυτό καταφέρνει και η Βανέζη: Αφουγκράζεται τη βοή της ιστορικής στιγμής και μας θυμίζει το περαστικό της ανθρώπινης ύπαρξης και την ανάγκη να επικεντρωθούμε στην κρυφή ομορφιά το καθημερινού.»

Η Μορφωτική Σύμβουλος δρ Νάντια Στυλιανού αναφέρει: «Αυτές οι εικόνες-αντικείμενα, τα αντικείμενα-υφαντά, που καταγράφουν την αγωνία της για επαναφορά της μνήμης, για επανασύνδεση με την «οικεία» χώρα, δεν είναι τίποτα άλλο παρά μυθικά ζητούμενα της παιδικής ηλικίας που συντηρούν την πεισματική ανάγκη μας για πρόσβαση στο όνειρο.  Μέσα από αυτή τη διεργασία, η «άγνωστη χώρα» είναι ένα είδος «No man’s land» που ανοίγει ένα μαγικό παράθυρο στο γίγνεσθαι του κόσμου.»
Διάρκεια έκθεσης:  6 Νοεμβρίου –  6 Δεκεμβρίου 2019

Ώρες λειτουργίας:   Τρίτη, Πέμπτη: 10:00 – 18:00

                               Δευτέρα, Τετάρτη, Παρασκευή: 10:00 -15:00

Φωτογραφικό υλικό για την έκθεση θα βρείτε στην ηλεκτρονική διεύθυνση www.spititiskyprou.gr

